ועדת הכספים, כנסת 24, פרוטוקול מספר 328, 2022-10-02 13:00

ולדימיר בליאק: שלום, צוהריים טובים לכולם, גמר חתימה טובה.

ולדימיר בליאק: אנחנו בז' בתשרי התשפ"ג, 2 באוקטובר 2022.

ולדימיר בליאק: אני פותח את ישיבת ועדת הכספים.

ולדימיר בליאק: על סדר היום יש לנו אישור מוסדות ציבור לעניין סעיף 61ד וסעיף 46.

ולדימיר בליאק: אציין בפתיחה שכמובן ניסיתי בכנסת הזאת להעביר שינוי בנושא אישור הרשימות לפי סעיף 46.

ולדימיר בליאק: העברנו הצעת חוק בקריאה טרומית אך לצערי בהמשך זה לא הסתייע והכנסת התפזרה, אז אנחנו עדיין כאן בוועדה נאלצים להמשיך לאשר את העמותות באופן פרטני.

ולדימיר בליאק: יש לנו הצעות לסדר?

ולדימיר בליאק: חבר הכנסת אזולאי, בבקשה.

ינון אזולאי: קודם כול, גמר חתימה טובה לכל עם ישראל, לכל החברים בוועדה, ובכלל לכל החברים, גמר חתימה טובה, וגם שיתקבלו התפילות ברצון.

ינון אזולאי: כמובן שתהיה לנו שנה טובה.

ינון אזולאי: הרבה זמן לא התכנסנו.

ינון אזולאי: אתה מדבר על סעיף 46 או לא סעיף 46.

ינון אזולאי: בסך הכול זה עוד סיוע לעמותות, עמותות שנכנסות במקום המדינה.

ינון אזולאי: המדינה צריכה להגדיל את תקציב הרווחה שלה.

ינון אזולאי: העמותות האלה לא אמורות להיות במקום המדינה, אך לצערנו היום התקציבים שהעמותות מקבלות מן המדינה הם מזעריים ובסופו של דבר הם לא נותנים את המענה הנכון לעמותות ולאותן אוכלוסיות.

ינון אזולאי: במיוחד בימים שאנחנו רואים שיוקר המחיה מאמיר, אנחנו רואים את עם ישראל מתקשה מיום ליום, כשאנחנו נמצאים רגע לפני החגים ושומעים את הזעקות.

ינון אזולאי: אני מקבל פניות לא של אדם אחד ולא של שניים אלא משפחות שלמות שלא יודעות איך הן מתחילות את החודש ולא יודעות איך להגיע בכלל למצב הזה של חג, לחגוג אותו.

ינון אזולאי: אם תשאלו מה קרה השנה מכל השנים, השנה מחירי המזון עלו, מחירי החשמל עלו, אבל המשכורות לא עלו.

ינון אזולאי: לכן כשאנחנו מאחלים שנה טובה לכולם, חלק מן הבקשות והתפילות שלנו הן שתהיה שנה טובה, גם שנה כלכלית טובה לכל אזרחי ישראל.

ינון אזולאי: אנחנו כתנועת ש"ס – אריה דרעי גם אמר את זה בקולו – מבטיחים בעזרת השם שהביטחון התזונתי, השוברים שהיו בחלוקה בקורונה ימשיכו ויהיו ויעלו למיליארד שקל במקום 700 מיליון שקל, אבל זה יהיה תקציב של המדינה ולא של העמותות.

ינון אזולאי: ניתן כמובן גם לעמותות שעושות.

ינון אזולאי: מגיע להן יותר ממה שהן קיבלו, וגם את זה אנחנו נעשה.

ינון אזולאי: אנחנו צריכים לעזור לאותם אנשים ולהסתכל עליהם.

ינון אזולאי: אז רגע לפני שאנחנו מגיעים לחג וליום הכיפורים אני מציע שכל אחד מאתנו גם יסתכל ימינה ושמאלה ויראה את המשפחות ויראה אם הוא מכיר מישהו וייתן לאותו אדם שהוא מכיר אותו על מנת שגם הוא יוכל לחגוג את החג בכבוד, הוא וילדיו.

ינון אזולאי: שיהיה לנו גמר חתימה טובה וגם חג שמח.

ינון אזולאי: נירה, ברוכה הבאה.

ולדימיר בליאק: תודה רבה חבר הכנסת אזולאי.

ולדימיר בליאק: חבר הכנסת אורבך, בבקשה.

ניר אורבך: אין לי מה להוסיף על מה שאמר חבר הכנסת אזולאי.

ינון אזולאי: תגיד "גם אני מצביע ש"ס".

ינון אזולאי: זה יהיה הסלוגן שלנו.

ניר אורבך: יש לי פריבילגיה שאני לא במערכת בחירות.

ולדימיר בליאק: חברת הכנסת שפק, הצעה לסדר, בבקשה.

נירה שפק: אני דווקא רוצה באווירה של הימים האלה לדבר.

נירה שפק: אני באה מפנל בחירות בבית ספר.

ולדימיר בליאק: גם אני.

נירה שפק: אם יש משהו שמטריד אותי זה ההתלהמות והאלימות, האלימות המילולית שחווים אותה.

נירה שפק: ראיתי חוסר כבוד גם כלפי מורים.

נירה שפק: כלומר הסמכות המורית נעלמת.

נירה שפק: באתי מפנל שהנהלת בית הספר החליטה לעצור בגלל התלהמות, וזה נורא עצוב.

נירה שפק: אני חושבת שיש לנו חלק לא קטן בזה, לנו ולתקשורת.

נירה שפק: דווקא בחרתי לספר סיפור מיום חמישי.

נירה שפק: ביום חמישי קיבלתי פניית ציבור על אישה ערירית שנפטרה והמשפחה ביקשה לקבור אותה במושב שבה גרים כל בני המשפחה.

נירה שפק: הבירוקרטיה ומדרג הסמכויות הביאו למצב שלא אישרו לה את זה, לא אישרו למשפחה, וזה אומר שהם לא יוכלו לפקוד את הקבר שלה.

נירה שפק: החלטתי שגם בשביל זה אנחנו כאן והתעסקתי עם זה במשך יום שלם.

נירה שפק: וזה מטורף, כי צריך ללכת למועצה הדתית ולרשות המקומית ופתאום רמ"י בפנים לגבי החלקה – משהו מטורף.

נירה שפק: החלטתי שאני צריכה עוד שותף שיעזור ופניתי לינון אזולאי ושנינו ביחד במשך כמה שעות נלחמנו על היכולת של המשפחה לכבד את הדודה שנפטרה.

נירה שפק: כבר כמעט התייאשו והתחילו להכין הלוויה בישוב.

נירה שפק: המשפחה בכתה, ביקשו מאתנו שלא נוותר, ולא ויתרנו, וממש לקראת הערב קיבלנו אישור והאישה נקברה על יד האחים שלה והמשפחה.

נירה שפק: זה הדברים היפים שצריך לראות, של שיתוף הפעולה ושל האכפתיות, וזה שכל אזרח במדינת ישראל, אזרח ואזרחית, צריכים להתקשר לכנסת ולהרגיש שכאן יש להם כתובת.

נירה שפק: זה מה שעשה לי את סוף השבוע, הכניס אותי לסוף השבוע בכיף.

נירה שפק: תודה, ינון.

ינון אזולאי: מילה טובה לנירה בעניין הזה, שהיא התקשרה.

ינון אזולאי: אתה שומע את הצער שלה, שכבר הולכים לקבור את האישה במקום אחר.

ינון אזולאי: ואז דיברנו ואמרנו: אסור להתייאש אפילו ברגע האחרון.

ינון אזולאי: זה לא משנה, יש החלטת ממשלה שהיא טובה או לא טובה, צריך לשנות אותה, נירה ואני הסכמנו בעניין הזה.

ינון אזולאי: יש דברים שהם הגיוניים אבל היה חשוב שאישה ערירית תגיע בצורה הכי מכובדת לקבר.

ינון אזולאי: נירה עשתה מאמץ במשך כל היום.

ינון אזולאי: אלה הדברים היפים.

ינון אזולאי: לפחות שמי שנפטר יזכה להיקבר בצורה מכובדת, שהמשפחה תוכל להמשיך לבוא ולהתפלל ולהיות באמונה שהם מכירים בה, לבוא לאותו מקום, להמשיך את זכרו של הנפטר ולהתפלל במקום הזה.

ינון אזולאי: נירה, יישר כוח.

ינון אזולאי: הזכויות האלה יעמדו לך ולכולנו בעזרת השם.

ולדימיר בליאק: צריך לומר, שהציבור יידע, שהיו גם הרבה רגעים יפים בכנסת הזאת, לא רק מריבות.

נירה שפק: זה מה שחסר.

נירה שפק: בביקור בבית הספר הם כל הזמן אמרו: אתם רק רבים ורק מקללים.

נירה שפק: הבעיה היא אצלנו.

נירה שפק: כשהרציתי על הנושא תמיד אמרתי שהבעיה היא אצל מעביר המסר.

נירה שפק: אם המסר לא נקלט הבעיה היא אצל מעביר המסר, כלומר הבעיה היא אצלנו.

נירה שפק: כדאי שנכיר בזה.

ולדימיר בליאק: שלום לחבר הכנסת גפני.

משה גפני: שלום וברכה.

משה גפני: את הרגעים היפים לא משדרים מן הכנסת.

ולדימיר בליאק: לפחות נציין את זה בוועדה אצלנו.

משה גפני: נכון.

משה גפני: אני לא מכיר את המקרה שהעלית עכשיו ביחד עם ינון אבל אנחנו כאן בוועדה אישרנו בשעתו, וחברות הקדישא כעסו עליי מאוד, שאם קונים קבר בחיים או אם קוברים בעיר אחרת אז צריך לשלם – היה תעריף שקבענו אותו כאן בוועדה.

משה גפני: אבל קבענו שיש מקרים חריגים.

משה גפני: לפי מה שהבנתי עכשיו - -

נירה שפק: זה ועדת חריגים פר אקסלנס.

משה גפני: - - זה ממש מקרה שלא בא אדם ורוצה לעשות את מה שנוח לו, רוצה פתאום לעבור למקום אחר.

משה גפני: זה סיפור אנושי מן המדרגה הראשונה.

משה גפני: מדינה נורמלית הייתה צריכה לאשר את זה.

ינון אזולאי: היא חידשה לי באותו יום, ואת זה לא ידעתי, שרמ"י היו צריכים לאשר את זה.

ינון אזולאי: כלומר רמ"י בונים לנו את הדירה בחיים וגם כשאנחנו מתים הם רוצים לבנות לנו את הדירה שם.

ינון אזולאי: לפחות שם תעזבו אותנו.

נירה שפק: גם רמ"י בסוף אישרו את זה.

נירה שפק: הגעתי עד ינקי.

ינון אזולאי: מזל שזה היה ערב כיפור, אחרת לא בטוח שהוא היה מאשר.

ולדימיר בליאק: לפני שאנחנו עוברים לרשימות אגיב במשפט.

ולדימיר בליאק: אני לא רוצה לפתוח פה דיון.

ולדימיר בליאק: אנחנו באווירה מפויסת.

ולדימיר בליאק: אבל לדעתי חלוקת תלושי מזון עדיין לא הוציאה אדם אחד מן העוני.

ולדימיר בליאק: מה שמוציא אנשים מן העוני הוא עידוד תעסוקה, הוא עלייה בפריון.

ולדימיר בליאק: אני לא רוצה כרגע לדבר על מדיניות של מפלגה כזו או אחרת אבל באופן כללי אנחנו קודם כול צריכים לעודד תעסוקה ולעזור לחלשים.

ינון אזולאי: חד וחלק, לעזור לחלשים – אתה צודק.

ינון אזולאי: לכן אמרנו שיש גם את הרשות למלחמה בעוני, שאז הגשנו הצעת חוק, משה ארבל ואני, שאנחנו רוצים לקדם אותה, והיא תקודם בכנסת הבאה, בעזרת השם, כשאנחנו נהיה בקואליציה.

ינון אזולאי: אני מודיע לך, כשאנחנו ניכנס לקואליציה של נתניהו תהיה רשות למלחמה בעוני, זה החקיקה שאנחנו מדברים עליה – זה בתעסוקה, בכל דבר אחר.

ולדימיר בליאק: אני מבטיח שננהל גם אתכם את המשא ומתן הקואליציוני בהרכבת הממשלה.

ינון אזולאי: אתם רוצים לבוא?

ינון אזולאי: לא נראה לי שנוכל לקבל אתכם.

ולדימיר בליאק: אנחנו נשאל אתכם.

ולדימיר בליאק: אחרי שנקבל את המנדט נזמין גם אתכם.

נירה שפק: יש משפט: "אל יתהלל חוגר כמפתח".

ינון אזולאי: אנחנו לא מתהללים, תאמיני לי שאנחנו מחכים.

ינון אזולאי: בגלל זה אנחנו עובדים בארץ.

ינון אזולאי: הייתי כבר ביותר מ-70 ערים.

ולדימיר בליאק: אנחנו עוברים לרשימה הראשונה שמספרה 2022-014654, לעניין סעיף 46.

ולדימיר בליאק: מי מציג?

ארז אורעד: אני ארז אורעד, רואה חשבון, מנהל היחידה למוסדות ציבור ומלכ"רים ברשות המיסים.

ארז אורעד: שנה טובה לכולם, חתימה טובה.

ארז אורעד: אני מעריך מאוד שבזמן הזה, בין כסה לעשור, עשיתם את כל המאמצים לכנס את ועדת הכספים.

ארז אורעד: אני רוצה לעשות פה סדר, כבוד היושב-ראש.

ארז אורעד: יש פה שש רשימות משלושה תאריכים: מחודש מאי, מחודש יולי ומחודש אוגוסט.

ארז אורעד: ברשותכם, אם אוכל להציג אותן לפי הסדר, מן המוקדמת יותר, החל מרשימה 185, אודה לכם מאוד.

ארז אורעד: אם לא אז נעשה לפי הסדר שמופיע אצלכם, מה שתחליט.

ארז אורעד: אקרא את מספר הרשימה.

ארז אורעד: אעשה את זה במדויק.

ארז אורעד: גם אומר לכם בדיוק מה הרשימה, על מה היא מדברת.

ארז אורעד: רשימה ראשונה שאנחנו ממליצים לאשר היא רשימת אישור מוסדות ציבור לעניין סעיף 46, רשימה שמספרה 2022-013181, היא הרשימה המוקדמת ביותר, מחודש מאי.

ארז אורעד: תוכלו לעיין ברשימה.

ארז אורעד: אם יש שאלות אני לרשותכם.

ולדימיר בליאק: יש שאלות?

ולדימיר בליאק: חברי הכנסת.

נירה שפק: פורום דבורה הגישו לי פניית ציבור.

נירה שפק: אני לא רואה אותם ברשימה.

נירה שפק: אתה יכול להתייחס?

ארז אורעד: יש עוד מספר רשימות.

ארז אורעד: אנחנו נעבור עליהן.

נירה שפק: אפשר בינתיים לבדוק לי שהם באמת שם?

ארז אורעד: פשוט יש פה הרבה רשימות.

ארז אורעד: ברשותכם, אני מעדיף לעשות את זה בצורה מסודרת.

משה גפני: אני רוצה לשבח גם אותך וגם את היושב-ראש על כך שמביאים את זה.

משה גפני: כולנו נמצאים במערכת בחירות וזה היה יכול להתעכב.

משה גפני: אני משבח את האגף שלכם, ארז אורעד, שהכנתם את הרשימות הללו ושלא חיכינו.

משה גפני: היינו יכולים לחכות.

משה גפני: לינון יש מה לעשות, לכולם כאן יש מה לעשות, גם לכם יש מה לעשות, גם לי יש קצת מה לעשות.

משה גפני: על כל פנים, אני משבח שזה מובא, שיש באמת התחשבות.

משה גפני: אנשים מחכים זמן רב.

משה גפני: היה תהליך עם חקיקה.

ולדימיר בליאק: נכון.

ולדימיר בליאק: כולנו קיבלנו הרבה מאוד פניות ממוסדות ציבור.

משה גפני: אני משבח אתכם על העניין הזה.

ינון אזולאי: גם את הלשכה המשפטית.

משה גפני: כולם פה, גם הלשכה המשפטית.

ולדימיר בליאק: את הנהלת הוועדה, את הלשכה המשפטית.

ולדימיר בליאק: רשימה מס' 2022-013181, מי בעד?

ולדימיר בליאק: מי נגד?

ולדימיר בליאק: מי נמנע?

ולדימיר בליאק: בעד – 5

ולדימיר בליאק: נמנעים – אין רשימה מס' 2022-013181 אושרה.

ולדימיר בליאק: הרשימה אושרה.

שלומית ארליך: לגבי עמותה 53 נרשם שם "לשנה".

שלומית ארליך: זה באמת צריך להיות כך?

ארז אורעד: אבדוק את זה ברשומות שלי.

ארז אורעד: את מתכוונת לעמותת דרכי מנחם – זה אמור להיות לשנה אחת בלבד.

ארז אורעד: המפקח רצה לערוך בדיקה נוספת.

ארז אורעד: הרשימה הבאה היא אישור מוסדות ציבור לעניין סעיף 61 לחוק מיסוי מקרקעין, אני מזכיר שזה הסעיף שנותן את הפטורים ממס רכישה, ממס שבח, הרבה מתנות.

ארז אורעד: מספר הרשימה הוא 2022-013185, גם היא מחודש מאי.

ארז אורעד: דרך אגב, הרשימות לעניין סעיף 61 לא מונות כל כך הרבה עמותות, הן קצרות יותר, כי זה אנשים שנזכרו שאמנם הם לא צריכים את התרומות אבל מסתבר להם שהם היו מוסדות ציבור והם רוצים פטור ממס רכישה בדיעבד.

ניר אורבך: אני רואה רק מכתב חתום.

ניר אורבך: אני לא רואה רשימה.

ארז אורעד: אצלי יש את הרשימה.

ארז אורעד: אני לא יודע מה העליתם לאתר של הכנסת.

ארז אורעד: טמיר, מי אצלכם אחראי להעלות את זה?

ארז אורעד: יש לי את הכול, אני יכול לצלם לכם את זה אם אתם רוצים.

ארז אורעד: אני יכול לקרוא את שמות העמותות ואת המספרים.

נירה שפק: רגע, הם יעלו את זה.

ולדימיר בליאק: מבחינת הבדיקות שלכם בתהליך העבודה יש שוני בין אלה שמבקשים לפי סעיף 46 לבין אלה שמבקשים לפי סעיף 61?

ארז אורעד: בדרך כלל לא.

ארז אורעד: בסעיף 61 אנחנו מוסיפים תוספת, אנחנו בודקים את זה עם מיסוי מקרקעין, לראות את ההשלכות, אם באמת עשו שימוש במבנה.

ארז אורעד: יש כל מיני תנאים: אם היה שימוש למטרות הציבוריות וכיוצא בכך.

ארז אורעד: בסופו של דבר לאחר שיש אישור של ועדת הכספים זה גם מגיע למשרד השומה, ששם על סמך הסעיף שלכם הם אמורים לתת להם את הפטור, שזה פשוט כסף, פטור ממס שבח ופטור ממס רכישה של כל מיסוי המקרקעין.

טמיר כהן: אני מציע שנעבור לרשימה אחרת ובינתיים יכינו את הקובץ.

ארז אורעד: אין לי בעיה לעבור לרשימה אחרת בשלב זה.

ארז אורעד: את הרשימה הזאת אני משאיר בינתיים באוויר.

ארז אורעד: אני עובר לרשימות מחודש יולי.

ארז אורעד: אתחיל ברשימה לפי סעיף 46 שמספרה 2022-014654.

שלומית ארליך: נירה, כאן מופיעה העמותה ששאלת לגביה.

נירה שפק: שאלתי לגבי זה ואמרו לי שזה תקוע.

ולדימיר בליאק: שאלות, בבקשה חברים.

נירה שפק: יש גם את הרשימה וגם את ההשלמה.

ינון אזולאי: בעמותה מספר 12: מוסדות לדעת חוכמה ומוסר, כתבתם שאין נתונים.

ארז אורעד: היא אושרה.

ינון אזולאי: אני יודע, אבל כתוב שאין נתונים לשנת 2021.

ארז אורעד: העמותה נוסדה בשנת 2016 אבל בגיידסטאר לא מופיעים הנתונים ל-2021.

ינון אזולאי: מופיע בגיידסטאר 1,771,302.

ולדימיר בליאק: יכול להיות שהם הגישו את הדוח אחרי שכבר הוציאו את הרשימה בחודש יולי.

ינון אזולאי: אותו דבר יש גם בעמותה 21 ובעמותה 22.

ינון אזולאי: אבל אם אתה אומר שאתה "על זה", בסדר.

ולדימיר בליאק: יכול להיות שבאוגוסט או ספטמבר הגישו דוחות וזה כבר מופיע בגיידסטאר ולא מופיע ברשימה.

נירה שפק: לגבי פורום דבורה חשוב לי להעיר: אני מופיעה שם כחברת ועד ואני לא חברת ועד מיום שנכנסתי לרשימה לכנסת.

נירה שפק: הנתון פה לא נכון וזה מחויב גם בגילוי נאות.

נירה שפק: אני לא חברת ועד בפורום דבורה.

נירה שפק: ב-33, במנהלי המוסד כתוב "נירה שפק".

נירה שפק: אני שנה וחצי לא שם.

ארז אורעד: אנחנו צריכים לבדוק את זה.

נירה שפק: גם שרון ניר שמועמדת בישראל ביתנו מופיעה כמנהלת בעמותה.

נירה שפק: שתינו כבר לא חברות שם.

נירה שפק: אני חתמתי על טפסים.

ולדימיר בליאק: השאלה אם הגישו אותם לרשם העמותות.

ינון אזולאי: לא תמיד מגישים לרשם העמותות ואז זה נתקע.

נירה שפק: בכל מקרה, אני אומרת כאן שאני לא חברה בעמותה.

ארז אורעד: אני מבקש מבנימין למקין, רשם העמותות, לבדוק את הטענה הזאת שהיא לא מופיעה, כי אצלנו עדיין זה מופיע.

נירה שפק: זה מקום מכובד.

נירה שפק: הייתי בוועד המנהל שם.

משה גפני: אל תרפי מהעניין הזה.

משה גפני: כאשר נבחרתי לכנסת הייתי בהרבה עמותות.

משה גפני: התפטרתי.

ולדימיר בליאק: כמה שנים לקח לך לנקות את זה?

משה גפני: מהר.

משה גפני: עשינו את זה, גם אני וגם הרב רביץ זיכרו לברכה.

משה גפני: לא רצינו שיהיו חוכמות עם הדבר הזה.

משה גפני: אני מציע לך, מישהו ייזכר בעוד 20 שנים שהיית בעמותה ואישרת את זה כאן בוועדה.

נירה שפק: יש לי מכתב שאני לא חברה בעמותה.

ארז אורעד: אני מציע לך לשמור את המכתב הזה.

נירה שפק: לכן אני לא אצביע.

ארז אורעד: למרות שכאשר אני מסתכל עכשיו, אני לא רואה פה את השם שלך.

ארז אורעד: כנראה שינו את זה.

נירה שפק: נכון, אני יודעת שאני לא מופיעה שם כבר, וידאתי ואמרו לי: את לא מופיעה פה.

משה גפני: אני מציע לך לא להצביע.

משה גפני: אנחנו כאן מצביעים בעד.

ינון אזולאי: בעמותה מספר 23 מומלץ אישור רק לשנה והמחזור שם הוא 201,743 בשנת 2020.

ינון אזולאי: למה זה רק לשנה?

ינון אזולאי: תיק לכל תלמיד.

ולדימיר בליאק: למען גילוי נאות:

ולדימיר בליאק: לפני שנכנסתי לכנסת הייתי רואה חשבון של העמותה הזאת וכמובן התפטרתי.

ארז אורעד: הסתמכנו על המחזורים של שנת 2020, ששם המחזור היה 30,000 שקל.

ארז אורעד: זה מחזור גבולי.

ארז אורעד: בשנת 2021 הייתה להם קפיצה.

ארז אורעד: ב-2020 יש להם מחזור של 30,000 שקל.

ארז אורעד: אנחנו רוצים לראות את היציבות של העמותה ואז בעוד שנה הם לא צריכים להגיע לפה.

משה גפני: בסדר גמור.

ולדימיר בליאק: זו עמותה שהמיזם שלה באמת מדהים, של איסוף וחלוקת תיקים.

ינון אזולאי: בהמשך יש פה עוד עמותות שלא מופיע להן מחזור או שאין נתונים ואילו בגיידסטאר יש נתונים.

ינון אזולאי: יכול להיות שכפי שהוא אמר זה נמצא.

ארז אורעד: יש פער בין הגשת הדוח לרשם.

ינון אזולאי: לפעמים מומלץ לשנה כי המחזור נמוך, אבל מצד שני הוא 75,300, אז לא בטוח שהוא מחזור נמוך, כמו למשל בעמותה מספר 96.

ינון אזולאי: אבל בסדר, שיבואו בעוד שנה ויגישו עוד פעם.

ולדימיר בליאק: רשימה שמספרה 2022-014654, מי בעד?

ולדימיר בליאק: מי נגד?

ולדימיר בליאק: מי נמנע?

ולדימיר בליאק: בעד – 4

ולדימיר בליאק: נמנעים – אין

ולדימיר בליאק: הרשימה אושרה פה אחד.

ולדימיר בליאק: נירה לא הצביעה.

ארז אורעד: הרשימה הבאה היא לפי סעיף 61: אישור מוסדות ציבור לעניין סעיף 61 לחוק מיסוי מקרקעין.

ארז אורעד: מספר הרשימה הוא 2022-014659.

ארז אורעד: ברשימה הזאת אנחנו רוצים מטעמנו לבקש מחברי הכנסת הנכבדים שלא לאשר את אגודת נאמני חיים אברהם מכיוון שמאז שהרשימות היו אצלנו התגלו עוד פרטים נוספים שמחייבים אותנו בבדיקה.

ולדימיר בליאק: מה הפרטים הנוספים?

ארז אורעד: אני יכול לומר לך באופן כללי שאנחנו רוצים לבדוק אם אין שם פעילות עסקית.

ארז אורעד: אני לא יכול לפרט יותר.

ארז אורעד: יכול להיות שאנחנו טועים.

ארז אורעד: אני מבקש לא לאשר את העמותה כי אנחנו רוצים לערוך בדיקה נוספת, כי מאז שהרשימה הזאת הועברה לוועדת הכספים התגלו פרטים חדשים לגבי פעילות העמותה, שאנחנו לא יכולים להתעלם מהם.

ארז אורעד: זה מחייב אותנו בבדיקה.

ארז אורעד: יכול להיות שאין שום דבר.

ארז אורעד: יכול להיות שמטרתה הציבורית היא פעילות עסקית במסווה.

ארז אורעד: יכול להיות שיש לה פעילות שגובלת בפעילות עסקית אבל באופן מובהק.

נירה שפק: מה ההערה לגבי רטרואקטיביות מפברואר 2021?

נירה שפק: למה כאן יש להבהיר את זה ספציפית?

נירה שפק: בכל השאר לא הבהרת את זה.

ארז אורעד: לגבי כל השאר המהלך הוא זה, שאנחנו מאשרים אותן לסעיף 46 ואז לבקשתן, אם יש להן בקשה לומר: עשינו עסקה כזאת או אחרת, אם עשו עסקה שהייתה בעבר אנחנו מתריעים בפניהן להעלות עוד בקשה, לבקש רטרואקטיבית.

ארז אורעד: אם אני נותן להן אישור הרגע ועשו את העסקה לפני שנתיים אז כאילו כלום לא קרה.

ארז אורעד: כאשר מבקשים רטרואקטיבית אז הן יכולות לקבל את הכסף.

ינון אזולאי: אתה יכול לא לאשר רק אותם מתוך הרשימה?

ולדימיר בליאק: אנחנו נאשר את הרשימה למעט עמותה מספר 3.

ינון אזולאי: בעבר אמרנו שאי אפשר לעשות את זה.

שלומית ארליך: אפשר להוציא עמותה מן הרשימה כדי לברר עובדות נוספות.

ינון אזולאי: כלומר זה לא שלא מאשרים אלא מוציאים את העמותה לבדיקה.

ינון אזולאי: הבנתי.

ולדימיר בליאק: מאשרים את הרשימה למעט עמותה אחת.

שלומית ארליך: מוציאים אותה ונבדוק אותה שוב.

ארז אורעד: לבדיקה נוספת.

ארז אורעד: זה בגלל שהעמותות כבר העלו עובש אצלנו.

ולדימיר בליאק: יש עוד הערות לגבי הרשימה הזאת?

משה גפני: את סעיף 3 מוציאים לבדיקה חוזרת.

משה גפני: מצד אחד, זה נראה כאילו גם עסקי, אבל מצד שני, נראה שהמטרות הן התנדבותיות.

ולדימיר בליאק: השאלה אם העמותה עומדת במטרות הללו.

משה גפני: כלומר בודקים את זה.

משה גפני: זה לא שלא מאשרים.

ארז אורעד: היו לי כבר מקרים שלא הבאתי אותם לכאן, של עמותות שנותנות הלוואות בשוק האפור, שטענו שהן עושות סעד.

ינון אזולאי: גם פה יכול להיות שהוא רוצה לעשות רווח כדי שאחר כך הוא יוכל לתרום.

ארז אורעד: הוא אומר סעד: אני נותן סעד להלוואות.

משה גפני: אתה מבקש מן הוועדה להוציא את העמותה הזאת, לבדוק אותה מחדש, ואז להביא אותה אם אכן יתברר שזה בסדר.

ארז אורעד: אכן.

ארז אורעד: עוד פעם, אני לא מטיל שום דופי בעמותה.

ארז אורעד: יכול להיות שמה שנבדוק לא יעלה שום דבר.

נירה שפק: העמותה אומרת כאן שהיא רוצה להקים את הבניין ולמכור משרדים וחנויות כדי לממן את התפעול.

נירה שפק: אתה רוצה לבדוק אם זה באמת נותן סך מלכ"רי או שמישהו גם גוזר מן הצד.

ארז אורעד: אני לא יכול להתייחס יותר מדי לפרטים.

נירה שפק: קראתי מה כתוב.

נירה שפק: אתם נתתם לנו את הפרטים.

ולדימיר בליאק: רשימה שסימנה 2022-014659, למעט עמותה מספר 3, מי בעד?

ולדימיר בליאק: מי נגד?

ולדימיר בליאק: מי נמנע?

ולדימיר בליאק: בעד – 5

ולדימיר בליאק: נמנעים – אין

ולדימיר בליאק: הרשימה אושרה פה אחד.

ארז אורעד: שתי העמותות הבאות הוגשו בחודש אוגוסט: אישור מוסדות ציבור לעניין סעיף 46 לפקודת מס הכנסה, רשימה שסימנה 2022-015194.

ולדימיר בליאק: חברי הכנסת, יש שאלות?

משה גפני: מה זה "רואים את האופק בים"?

משה גפני: זו עמותה בקריית שמואל.

משה גפני: בסדר.

ינון אזולאי: בעמותה מספר 7 נתתם לשנה.

ינון אזולאי: יש ניהול תקין גם ל-22 ול-23.

ינון אזולאי: למה נתתם שם לשנה?

ארז אורעד: נכון למועד הגשת המסמכים, וזה גם באישור של למקין, היה אישור הגשת מסמכים בלבד ל-2022.

ארז אורעד: אני מוכן לבדוק את זה שוב.

ארז אורעד: אם בנימין למקין יגיד שיש להם אישור ניהול תקין נוכל לתת להם ליותר משנה.

ארז אורעד: הגשת מסמכים זה אישור לשנה בלבד.

ארז אורעד: פה אני בודק אותם עוד פעם.

ארז אורעד: האתרים האלה הם דינמיים מאוד, זה משתנה מיום ליום, מרגע לרגע.

ינון אזולאי: גם בעמותה מספר 20.

ינון אזולאי: יש להם ניהול תקין ל-22 ו-23.

ינון אזולאי: למה לתת להם רק לשנה?

ארז אורעד: יש להם אישור הגשת מסמכים בלבד.

נירה שפק: גם לעמותה מספר 11 יש רק לשנה.

ארז אורעד: כן, הגשת מסמכים בלבד.

ינון אזולאי: מופיע בגיידסטאר שיש להם ניהול תקין לשנת 22 ו-23.

ארז אורעד: אישור ניהול תקין אני רואה שנתנו להם עכשיו.

נירה שפק: כל אלה שרשום: 11, 19.

נירה שפק: כולם על אותו סעיף?

נירה שפק: תוכל לקרוא את כל אלה שהם לשנה?

נירה שפק: 11, 19 – יש הרבה כאלה.

נירה שפק: שיעבור עליהם ויסתכל שאין שם טעויות.

ינון אזולאי: 7, 11, 17, 19, 20, 22, 23, 26, 27.

ארז אורעד: זה שאנחנו נותנים לשנה בלבד לא אומר שאנחנו מטרטרים אותם.

ארז אורעד: זה ליתר ביטחון.

ארז אורעד: אחרי שנה אנחנו בודקים אותם מחדש, בדיקה עצמאית אצלנו.

ארז אורעד: זה נקרא חידוש אישור.

ארז אורעד: אם אתם רואים את המכתב של ערן יעקב לוועדת הכספים, הוא כתב: "תוקף האישורים שברשימה הוא מיום אישורה של ועדת הכספים ועד לתום שנתיים מתום שנת המס בה ניתנו, והם יוארכו בכל פעם מחדש לשלוש שנים נוספות מבלי להחזירם לוועדת הכספים.

ארז אורעד: "

נירה שפק: כלומר אם עכשיו הם מגישים לכם את כל המסמכים אין צורך לחזור אלינו, הם מקבלים את ההארכה אוטומטית.

נירה שפק: כלומר אנחנו מסמיכים אתכם.

ארז אורעד: זה מייעל את התהליך.

ארז אורעד: אין מהותיות בנושא של שנה או לא שנה.

ארז אורעד: יכול להיות שבקטע של שנה – אנחנו בודקים אותם מחדש.

ארז אורעד: למעשה מבחינתי היה טוב לתת להם לחמש שנים, לשבת רגל על רגל ולא לעשות כלום בכלל, אבל זאת אחריות מסוימת.

ולדימיר בליאק: צריך להבין שהגשת מסמכים זה שלב לפני קבלת אישור ניהול תקין, זה אומר שהעמותה היא חדשה ורק התחילה את הפעילות שלה.

משה גפני: מה זה עמותה 34: אסופי?

משה גפני: לאסוף חיילים שאינם מתאימים למערכת בכלל וכאלה שמקבלים טיפול.

ארז אורעד: זה חיילים בהלם קרב.

משה גפני: למה המערכת לא מכירה בהם?

ארז אורעד: כבודו אמר באחת הישיבות של ועדת הכספים שהמגזר השלישי בא להשלים את מה שהממשלה לא מבצעת.

משה גפני: תשובה טובה.

משה גפני: אמרתי את זה אז ולא התכוונתי לזה, ועכשיו אני מתכוון לזה.

ארז אורעד: אנחנו רואים את יד שרה, אנחנו רואים כל מיני ארגונים.

ארז אורעד: פה יש לנו את הנושא הזה.

משה גפני: מעניין מאוד.

ולדימיר בליאק: רשימה שסימנה 2022-015194, מי בעד?

ולדימיר בליאק: מי נגד?

ולדימיר בליאק: מי נמנע?

ולדימיר בליאק: בעד – 5

ולדימיר בליאק: נמנעים – אין

ולדימיר בליאק: הרשימה אושרה פה אחד.

משה גפני: מה זה תאגיד סטטוטורי בעמותות?

ארז אורעד: זה מכוח חוק.

ארז אורעד: הביטוח הלאומי הוא תאגיד סטטוטורי, תאגיד שהוקם מכוח חוק.

ארז אורעד: למשל יד בן צבי הוא תאגיד סטטוטורי.

ארז אורעד: לא משנה שהוא יכול להיות עמותה.

אפרת לקס: הוא רשמית לא מאוגד כעמותה אלא כתאגיד סטטוטורי.

ולדימיר בליאק: מועצת רואי החשבון זה תאגיד סטטוטורי ולשכת רואי החשבון זה וולונטרי.

ארז אורעד: זה בניגוד ללשכת עורכי הדין.

נירה שפק: בכל פעם מחדש אני בוחנת את הדברים האלה, ושווה גם לעשות עבודה על זה, על עמותות שבסוף אתה רואה בגילוי הנאות של השכר לפי תפקיד 100% שכר מנכ"ל 370,000 ש"ח לשנה.

נירה שפק: אם תוכל להגיד משהו על זה.

ארז אורעד: אני רוצה להתייחס לנקודה הזאת.

ארז אורעד: כשהגעתי לתפקידי עשיתי צעד לא פופוליסטי.

ארז אורעד: אז היו בודקים 22.5%.

ארז אורעד: מסתבר שיש עמותות שרוב הכסף שלהן מיועד לשכר.

ארז אורעד: אז קיבלתי החלטה, שבזמנו לא הייתה כל כך פופולרית אבל היום אנחנו אוכפים אותה, שכל מנכ"ל של עמותה יוכל לקבל עד 40,000 שקל שכר.

ארז אורעד: הוצאתי גם חוזר.

ארז אורעד: טענו שזה כן בסמכות, לא בסמכות.

נירה שפק: 40,000 עלות מעביד?

ארז אורעד: לא, 40,000 ברוטו.

ארז אורעד: אם זה עלות מעביד זה יותר.

ולדימיר בליאק: אז אתה יכול להגיע לעוד 30%.

ארז אורעד: וגם עשינו דיפרנציאציה לפי זה.

ארז אורעד: אבל אכפנו את זה.

ארז אורעד: אני רוצה להגיד פה אנקדוטה.

ארז אורעד: הם באים אליי ואז אני אומר להם: או שאתם מוותרים על סעיף 46 או שאתם מורידים את השכר או שאתם מפטרים את האדם.

ארז אורעד: היו עמותות שבחרו לוותר על סעיף 46, זה מכללות למיניהן; היו עמותות שהחליטו ברוב עצבים להוריד את השכר ופשוט היו המון לחצים; והיו עמותות שניצלו את זה כדי לפטר את האדם שעלה להם הרבה כסף, ואמרו: הנה, זה לא אנחנו, זה רשות המיסים.

ארז אורעד: זה עובד מצוין.

ארז אורעד: אנחנו ברשות המיסים מחוברים ישר לניכויים, כלומר אני שולח תוכנית לעמותה.

נירה שפק: זה חשוב, כי כשמדברים על מוסדות ציבור ומלכ"רים ולא גופים עסקיים, שנהנים מכספי ציבור שהיו אמורים להיות לטובת דברים אחרים, אני מצפה לשכר שמשקף את המטרה.

ארז אורעד: יש טענת נגד למה שאת אומרת, שאם רוצים אנשים טובים בעמותות, כמו אנשים בחברות, אז צריך לתת להם שכר כמו בהייטק.

נירה שפק: אני לא מקבלת את זה.

נירה שפק: אז שיתנדבו או שילכו למגזר העסקי.

נירה שפק: יש גבול לדבר הזה.

ארז אורעד: אלה הטענות שאני מתמודד איתן.

נירה שפק: אנחנו כמדינה – וחשוב שאגיד את זה – למי שלא עסקי ורוצה לתרום, הזכרתי קודם שהייתי בפורום דבורה, אני התנדבתי באפס שכר כי חשוב לי מאוד מדיניות חוץ וביטחון.

נירה שפק: מי שחושב שיש לו מחיר שכר, שיתקדם בבקשה ויפתח גוף עסקי וימכור את עצמו.

משה גפני: כאן הוועדה קבעה את הגבלת שכר הבכירים, שבה זה הרבה יותר מסובך.

משה גפני: הטענות הקשות שהיו פה נגד חברי הוועדה הן שאם נגביל את שכר הבכירים לא יבואו אנשים טובים.

משה גפני: לא ראיתי שקרה משהו, לא במערכת הפיננסית, לא במערכת הבנקאית.

נירה שפק: הם באים.

נירה שפק: בסוף זה גם יוקרה ומיתוג.

נירה שפק: אני רואה אנשים שבקורות החיים שלהם מופיעים הרבה תפקידים בעמותות, כי אלה מקומות יוקרתיים.

ארז אורעד: אני מזכיר שכבוד הרב גפני בהיותו יושב-ראש ועדת הכספים לקח את זה הלאה לבנקים, הגביל את השכר בבנקים.

נירה שפק: כלומר כל שכר שכתוב כאן עומד בקריטריונים שרשות המיסים הגדירה?

ארז אורעד: כן.

ארז אורעד: אם תיקחי את ה-370,000 ותחלקי אותו, זה עומד בקריטריונים.

ארז אורעד: הרשימה שאני מביא לאישורכם סימנה 2022-015196.

ארז אורעד: זו רשימה של אישור מוסדות ציבור לעניין סעיף 61 לחוק מיסוי מקרקעין.

ולדימיר בליאק: חברי הכנסת, יש שאלות?

ארז אורעד: יש כאן שתי עמותות בסך הכול, שקיבלו אישורים לבקשתם רטרואקטיבית, על מנת לקבל את הכספים של הפטור ממס בתאריך מועד ביצוע העסקה.

ולדימיר בליאק: הרשימה שסימנה 2022-015196, מי בעד?

ולדימיר בליאק: מי נגד?

ולדימיר בליאק: מי נמנע?

ולדימיר בליאק: בעד – 5

ולדימיר בליאק: נמנעים – אין

ולדימיר בליאק: הרשימה אושרה פה אחד.

ארז אורעד: חוזרים לרשימה 2022-013185.

ארז אורעד: אלה שתי עמותות בסך הכול.

ולדימיר בליאק: אני מעלה להצבעה, רשימה שסימנה 2022-013185.

ולדימיר בליאק: מי בעד?

ולדימיר בליאק: מי נגד?

ולדימיר בליאק: מי נמנע?

ולדימיר בליאק: בעד – 5

ולדימיר בליאק: נמנעים – אין

ולדימיר בליאק: הרשימה אושרה פה אחד.

ולדימיר בליאק: סיימנו את סדר היום.

משה גפני: אני מבקש לחזור על מה שאמרתי בהתחלה.

משה גפני: אני משבח את טמיר כהן ואת שלומית ארליך ואותך, חבר הכנסת ולדימיר בליאק.

משה גפני: אני משבח את אלכס קושניר.

משה גפני: אני משבח את ארז אורעד ואת כל אנשי צוותו ואת בנימין למקין.

משה גפני: עשינו פה מעשה, אני באתי במיוחד.

משה גפני: לא הכרתי את הרשימות לפני כן.

משה גפני: אמרו לי שיש בסביבות 300 עמותות, שחלקן מחכות כבר כמה חודשים.

משה גפני: אתה רואה חשבון ואתה יודע מה המשמעות של העניין, של אלה שמגיע להן על פי חוק ורק אצלנו זה נתקע.

משה גפני: נזהרתי בעבר שלא יגידו שזה נתקע בוועדת הכספים.

משה גפני: זה היה יכול להיות גם דבר שבמערכת הבחירות מישהו היה קם ואומר: אתם רואים, ועדת הכספים הזניחה את הציבור.

משה גפני: אני שמח על כך שאישרנו את העמותות הללו.

משה גפני: אני אפילו לא יודע מי הן.

ולדימיר בליאק: תודה רבה.

נירה שפק: רשות המיסים, אני מבקשת לוודא, לפני שבוע אישרנו כאן את הפיצויים לעלות השחר.

נירה שפק: ראיתי שמופיע באתר רשות המיסים הסיכום של הוועדה אבל לא ראיתי את הלינק.

נירה שפק: אני מקווה שרק אני לא ראיתי אותו.

נירה שפק: אני מבקשת לוודא ולעדכן את הוועדה שאנשים יכולים להגיש בקשה לפיצויים.

ארז אורעד: מכאן זה יגיע אל מי שצריך.

ולדימיר בליאק: תודה רבה.

ולדימיר בליאק: הישיבה נעולה.